Herrie oor ‘rassistiese uitbarsting’ oor sportverbodŉ Skermskoot van die plasing voordat dit verwyder is. Die foto is digitaal gemanipuleer om die kru taalgebruik te verbloem. ŉ Storm het om die kop van ŉ jong man van Kaapstad losgebars nadat ŉ rassistiese uitlating glo op sy Facebook-profiel gemaak is in reaksie op Fikile Mbalula, minister van sport, se onlangse verbod op sporttoernooie weens transformasie. “So no more sporting events for South Africa… I’ve never been more proud than to say our government are a bunch of K*****S…yes, I said it so go and f**k yourselves you black f***ing c***s.” [sic], het skynbaar Maandag op Matthew ‘Matt’ Theunissen (26) se Facebook-profiel verskyn. Die profiel is egter teen Dinsdag verwyder nadat ŉ skermskoot van die plasing soos ŉ veldbrand op sosiale media-platforms versprei het. Twitter-gebruikers het gou die man se LinkedIn-profiel ontdek, waarop sy CV geplaas is met sy volle adres, kontaknommer en studie- en werkgeskiedenis. Dié inligting is ook wyd gedeel met sommige mense wat op Twitter doodsdreigemente gemaak het. Volgens die CV is hy ŉ oudstudent van die Universiteit Stellenbosch en woon hy in Noordhoek. #MatthewTheunissen was Dinsdag onder die tien gewildste onderwerpe op Twitter, met mense wat hom met Penny Sparrow vergelyk. Patricia de Lille, Kaapstad se burgemeester, het Dinsdag Theunissen se uitlating verwerp en dit as ŉ “veragtelike rassistiese aanmerking” bestempel. De Lille het die voorval na die Suid-Afrikaanse Menseregtekommissie verwys vir verdere ondersoek. “Ons kan nie toelaat dat mense wegkom met sulke neerhalende opmerkings nie, want daar is wette en prosesse om te verseker dat rassiste aan die pen ry,” het sy in ŉ verklaring gesê. “Daar is nie ŉ plek in ons gemeenskap vir rassisme nie. Ons genees van ŉ gedeelte van ons pynlike verlede en ons bly verbind tot die stryd teen die plaag van rassisme en die totstandkoming van eenheid en inklusiwiteit.” Die uitbarsting volg nadat Mbalula verlede Maandag aangekondig het die vier hoof-sportfederasies – die Suid-Afrikaanse Rugby-unie, Krieket Suid-Afrika, Atletiek Suid-Afrika en Netbal Suid-Afrika – mag nie gasheer speel vir enige groot internasionale sportgebeurtenisse in die land nie aangesien hulle volgens hom nie hul transformasieteikens bereik het nie. Verskeie pogings om Theunissen te skakel op die nommer wat op die CV verskyn, was onsuksesvol en sy foon is skynbaar afgeskakel. Hy het egter glo vlugtig met die Cape Times gepraat, waarna hy die telefoonoproep beëindig het nadat hy oor die plasing uitgevra is.